На основу чл. 19 ст. 7 тач. 6 Одлуке о месним заједницама („Сл. гласник општине Рача“, бр. број 6/2009,12/2010, 9/2011, 5/2013, 3/2017), и чл. 9 ст. 1 тач. 6 Упутства за спровођење избора за савете месних заједница („Сл. гласник Раче“, бр. 7/17) Комисија за спровођење избора за чланове Савета Месних заједница на седници одржаној 24.03.2017. године, донела је

**ПРАВИЛА**

**O РАДУ БИРАЧКИХ ОДБОРА**

I УВОДНЕ НАПОМЕНЕ

Бирачки одбор непосредно спроводи гласање на бирачком месту, обезбеђује правилност и тајност гласања, утврђује резултате гласања на бирачком месту и обавља друге послове.

Бирачки одбор се нарочито стара о томе да нико не спречава или приморава бирача

да гласа, да га позива на одговорност због тога што јесте или није гласао или да тражи од

бирача да се изјасни зашто није гласао или за кога је гласао.

Бирачки одбор одлучује већином гласова од укупног броја чланова.

Рад бирачког одбора је јаван.

II. РАД БИРАЧКОГ ОДБОРА ПРЕ ГЛАСАЊА

Бирачки одбор најкасније 48 часова пре дана одржавања избора преузима изборни

материјал од Комисије за спровођење избора за чланове Савета Месних заједница (у даљем тексту: Комисија) и о томе се сачињава записник на прописаном обрасцу.

III. РАД БИРАЧКОГ ОДБОРА НА ДАН ОДРЖАВАЊА ИЗБОРА

**Припремне радње за почетак гласања**

На дан одржавања гласања, бирачки одбор се састаје у 6,30 часова на бирачком месту.

Пре отварања бирачког места, бирачки одбор:

- утврђује да ли је примљен изборни материјал за то бирачко место потпун и

исправан, упоређујући га са стањем из записника о примопредаји. У случају да одређени

изборни материјал недостаје, бирачки одбор ће то да констатује и о томе да обавести

Комисију за спровођење избора за чланове Савета Месних заједница;

- утврђује да ли је бирачко место уређено у складу са Одлуком о Месним заједницама

и да ли су обезбеђени услови за тајност гласања;

- договара се о начину поделе посла на бирачком месту, а нарочито о томе који ће

чланови бирачког одбора: да проналазе и да заокружују бираче у овереном изводу из

бирачког списка; утврђују идентитет бирача, да уручују гласачки листић;

- утврђује да ли гласање може да почне;

- пре отварања бирачког места, попуњавају се евиденције о присутности чланова.

**Гласање на бирачком месту**

Бирачко место се отвара на дан одржавања избора у 7,00 часова.

Док је бирачко место отворено и док траје гласање сви чланови бирачког одбора

морају да буду на бирачком месту, осим у случају изласка на терен ради гласања, када на бирачком месту остају председник и један члан бирачког одбора.

Председник бирачког одбора дужан је да Комисији достави извештај о присутности чланова бирачког одбора на дан избора, уз враћање изборног материјала после гласања.

Гласа бирач који је уписан у оверен извод из бирачког списка за то бирачко место.

На дан избора не могу да се врше никакве промене у овереном изводу из бирачког списка.

Ако се поступи супротно, бирачки одбор се распушта, а гласање на том бирачком месту се понавља.

У присуству првог бирача који дође на бирачко место, бирачки одбор **проверава**

**гласачку кутију**, а резултат контроле (да је кутија исправна и празна) уписује се

у контролни лист који потписују чланови бирачког одбора и бирач који је први дошао на

бирачко место.

У гласачку кутију се убацује контролни лист, а затим се она у присуству првог

бирача печати, што се уноси у записник о раду бирачког одбора.

Бирач саопштава бирачком одбору своје лично име, а свој идентитет доказује важећом личном картом, путном исправом или возачком дозволом.

Бирач не може да гласа без подношења доказа о свом идентитету.

Одређени члан бирачког одбора, пошто утврди идентитет бирача, заокружује редни

број под којим је бирач уписан у оверен извод из бирачког списка и објашњава бирачу

начин гласања и предаје му гласачки листић.

Бирач се потписује у оверен извод из бирачког списка и преузима гласачки листић.

Председник или члан бирачког одбора упозорава бирача да може да гласа само за

онолико кандидата колико се бира чланова Савета Месне заједнице, заокруживањем редног

броја испред имена и презимена кандидата.

Чланови бирачког одбора не смеју ни на који начин да утичу на одлуку бирача. Они

су дужни да бирачу, на његов захтев, поново објасне начин гласања.

Чланови бирачког одбора су дужни, нарочито, да пазе да нико не омета бирача и да

се приликом гласања у потпуности обезбеди тајност његовог гласања.

Ако се у току гласања учини повреда претходних ставова Комисија распушта бирачки одбор и одређује дан за понављање гласања и именује нови бирачки одбор.

Бирач сам пресавија гласачки листић тако да се не види како је гласао и ставља га у

гласачку кутију, а затим напушта бирачко место.

Бирач који није у могућности да на бирачком месту лично гласа (слепо, инвалидно

или неписмено лице) има право да доведе лице које ће, уместо њега, на начин који му оно

одреди, испунити листић, односно обавити гласање. Овакав начин гласања констатује се у

записнику.

**Гласање ван бирачког места**

У случају гласања ван бирачког места, председник бирачког одбора попуњава образац потврде о бирачком праву ван бирачког места (СМЗ-8) осим дела где треба да се упише потпис бирача, заокружује у изводу из бирачког списка лице које ће гласати ван бирачког места, даје члану бирачког одбора који излази на терен један гласачки листић, потврду СМЗ-8, једну малу и једну већу коверту.

Бирач гласа, пресавија листић и ставља га у мању коверту, а након што се потпише на потврди (обрасцу СМЗ-8), потврду заједно са ковертом у којој је гласачки листић ставља у већу коверту.

Кад дође на бирачко место, члан бирачког одбора отвара већу коверту, потврду ставља на место које одреди председник бирачког одбора, а малу коверту са гласачким листићем убацује у гласачку кутију.

**Затварање бирачког места**

Бирачко место се затвара у 20,00 часова.

Бирачима који су се затекли на бирачком месту приликом затварања омогући ће се да

гласају.

Затеченим бирачем сматра се бирач који се налази на бирачком месту или непосредно испред њега (у ходнику зграде у којој се обавља гласање или испред зграде ако не постоји ходник). Бираче који се на такав начин затекну на бирачком месту бирачки одбор обавештава да могу да гласају.

У времену од отварања па до затварања бирачког места бирачки одбор обавештава

Комисију о току избора.

**Одржавање реда на бирачком месту**

Бирачки одбор је дужан да одржава ред на бирачком месту.

Припадници полиције који су на дужности могу да уђу на бирачко место само на

позив председника бирачког одбора и само ако су на бирачком месту нарушени јавни ред и

мир.

На бирачком месту забрањено је коришћење пејџера, мобилних телефона и других средстава веза и комуникација.

На сваком бирачком месту морају да се обезбеде услови за тајност гласања, односно

морају да се обезбеде паравани за гласање.

У просторији у којој се обавља гласање може бити присутан само онолики број

бирача колико има обезбеђених места за тајност гласања.

Забрањено је задржавање на бирачком месту свих лица која немају права и дужности

у вези са спровођењем избора.

Ако се на бирачком месту наруши ред, бирачки одбор може да прекине гласање, док

се ред не успостави. Разлози и трајање прекида гласања уносе се у записник о раду бирачког одбора.

IV. УТВРЂИВАЊЕ РЕЗУЛТАТА ГЛАСАЊА

По завршеном гласању бирачко место се затвара и бирачки одбор приступа утврђивању резултата гласања на том бирачком месту.

Утврђивању резултата гласања морају да присуствују сви чланови бирачког одбора у сталном и проширеном саставу.

Бирачки одбор, при утврђивању резултата гласања, обавља радње по следећем

редоследу:

- утврђује број **неупотребљених гласачких листића** и ставља их у посебан омот (коверат) који печати, а на коверти исписује шта се у њој налази и број листића;

- на основу овереног извода из бирачког списка, као и на основу посебног извода из

бирачког списка, бирачки одбор **утврђује укупан број уписаних бирача**;

- бирачки одбор на основу заокруженог редног броја испред имена и презимена

бирача и потписа бирача у изводу бирачког списка, пребројавањем утврђује **број изашлих бирача** на дан гласања;

- бирачки одбор отвара гласачку кутију и проверава да ли се у њој налази **контролни**

**лист.** Ако се у гласачкој кутији не нађе контролни лист, бирачки одбор се распушта и

именује нови, а гласање на том бирачком месту се понавља;

- бирачки одбор на основу броја гласачких листића који се налазе у гласачкој кутији

**утврђује број бирача који су гласали**;

- бирачки одбор прегледа гласачке листиће и **одваја неважеће од важећих гласачких**

**листића;**

- бирачки одбор **утврђује број неважећих** гласачких листића, ставља их у посебан

омот (коверат) који печати, а на коверти исписује шта се у њој налази и број листића;

- бирачки одбор, потом, утврђује **број важећих листића** и **број гласова за сваког**

**кандидата** и те листиће ставља у посебан омот (коверат) који печати, а на коверти

исписује шта се у њој налази и број листића.

Неважећи гласачки листић јесте непопуњен гласачки листић, листић који је попуњен

тако да не може са сигурношћу да се утврди за којег кандидата се гласало, листић на коме

је заокружено више кандидата него што се бира чланова Савета, као и гласачки листић на

коме је дописано име новог кандидата.

Ако је на гласачком листићу заокружено име и презиме кандидата или су истовремено заокружени редни број и име и презиме кандидата, такав гласачки листић сматра се важећим.

Ако се утврди да је број гласачких листића у гласачкој кутији већи од броја бирача

који су изашли, бирачки одбор се распушта, именује нови, а гласање на том бирачком месту

се понавља.

Бирачки одбор, по утврђивању резултата гласања, у записник о свом раду уноси:

укупан број уписаних бирача према овереном изводу из бирачког списка; број изашлих

бирача на дан гласања; број бирача који су гласали, а који се утврђује на основу броја

гласачких листића који се налазе у гласачкој кутији; број бирача који су гласали уз помоћ

друге особе; број примљених гласачких листића; број неупотребљених гласачких листића;

број неважећих гласачких листића; број важећих гласачких листића и број гласова датих за

сваког кандидата.

Записник о раду бирачког одбора потписују сви чланови бирачког одбора, и у сталном и у проширеном саставу.

Записник о раду бирачког одбора израђује се на прописаном обрасцу који се штампа

у два примерака и оба примерка испуњава бирачки одбор, с тим да први примерак доставља Комисији, а други истиче на бирачком месту на јавни увид.

V. ЛОГИЧКО-РАЧУНСКА КОНТРОЛА ЗАПИСНИКА

О РАДУ БИРАЧКОГ ОДБОРА

Логичко-рачунска контрола записника о раду бирачког одбора, врши се на следећи

начин:

**1. Рачунско слагање података о бирачима:**

1.1. Укупан број бирача који су изашли на изборе може да буде једнак или мањи од

броја бирача уписаних у бирачки списак;

1.2. Укупан број бирача који су гласали једнак је или нешто мањи од броја бирача

који су изашли на изборе - мањи може да буде зато што неки бирачи нису убацили гласачки

листић у кутију;

**2. Рачунско слагање података о бирачима и гласачким листићима:**

2.1. Број примљених гласачких листића једнак је збиру:

- броја неупотребљених гласачких листића и

- броја бирача који су изашли на изборе.

2.2. Број бирача који су гласали једнак је збиру:

- броја неважећих гласачких листића и

- броја важећих гласачких листића.

**3. Рачунско слагање података о гласачким листићима и гласовима**

3.1. Број важећих гласачких листића једнак је збиру броја гласова које су добили сви

кандидати.

VI. ДОСТАВЉАЊЕ ИЗБОРНОГ МАТЕРИЈАЛА ОПШТИНСКОЈ КОМИСИЈИ

По утврђивању резултата гласања, бирачки одбор ће, без одлагања, доставити Општинској комисији:

- записник о раду бирачког одбора на спровођењу гласања и утврђивању резултата

гласања,

- оверен извод из бирачког списка за гласање на бирачком месту,

- коверту са контролним листом за проверу гласачке кутије;

- запечаћени коверат у који су стављени неупотребљени гласачки листићи;

- запечаћени коверат у који су стављени неважећи гласачки листићи;

- запечаћени коверат у који су стављени важећи гласачки листићи;

-потврде о гласању ван бирачког места;

-евиденције о присутности;

-кутију за гласање;

-паравани за гласање.

На ковертама се исписује шта садрже, а на ковертама које садрже гласачке листиће и

број гласачких листића.

Преношење изборног материјала од бирачког места и његову предају Комисији на место за то одређено, обављају чланови бирачког одбора и то одмах по утврђивању резултата гласања.

О пријему изборног материјала сачињава се записник на прописаном обрасцу.

VII. ЗАВРШНА ОДРЕДБА

Ова правила ступају на снагу даном доношења од стране Комисије.

**КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ САВЕТА**

**МЕСНИХ ЗАЈЕДНИЦА НА ТЕРИТОРИЈИ ОПШТИНЕ РАЧА**

**Број:013-3/2017-I-04**

**Дана: 24.03.2017. године**

**ПРЕДСЕДНИК КОМИСИЈЕ**

**Сања Милошевић**